b'\n_START_ARTICLE_\nMaya Nepal\n_START_PARAGRAPH_\nMaya Nepal ry on Suomessa vuonna 2007 rekister\xc3\xb6ity hyv\xc3\xa4ntekev\xc3\xa4isyysj\xc3\xa4rjest\xc3\xb6. Maya Nepal on poliittisesti ja uskonnollisesti sitoutumaton j\xc3\xa4rjest\xc3\xb6, joka pyrkii auttamaan nepalilaisia kodittomia lapsia. Maya Nepalin p\xc3\xa4\xc3\xa4tukikohde on j\xc3\xa4rjest\xc3\xb6n lastenkoti Bhaktapurissa Nepalissa. Lastenkotitoiminnan lis\xc3\xa4ksi j\xc3\xa4rjest\xc3\xb6 on aloittanut my\xc3\xb6s naisprojektin, jonka tarkoituksena on tukea taloudellisissa vaikeuksissa olevia \xc3\xa4itej\xc3\xa4.\n_START_SECTION_\nHistoria\n_START_PARAGRAPH_\nJ\xc3\xa4rjest\xc3\xb6n toiminta pohjautuu nepalilaisten aloittamaan ty\xc3\xb6h\xc3\xb6n lasten oikeuksien parantamiseksi. Ajatus Maya Nepalin perustamisesta sai alkunsa Enni Mikkosen ja Ulla Liukkosen Maailmanvaihto ry:n kautta tekem\xc3\xa4st\xc3\xa4 vapaaehtoisty\xc3\xb6matkasta nepalilaiseen lastenkotiin. Nepalissa Mikkonen ja Liukkonen kohtasivat todellisuuden, jossa lasten oikeuksia rikottiin r\xc3\xa4ike\xc3\xa4sti. Samaan aikaan my\xc3\xb6s nepalilainen Bikash Khatri ty\xc3\xb6skenti vapaaehtoisena samassa lastenkodissa. Siell\xc3\xa4 h\xc3\xa4n tapasi ty\xc3\xb6ntekij\xc3\xa4t Nanda Shahin ja Bibechana Bayalkotin, jotka joutuivat ty\xc3\xb6skentelem\xc3\xa4\xc3\xa4n palkatta huonoissa olosuhteissa. Khatrin ja ty\xc3\xb6ntekij\xc3\xb6iden kohtaaminen johti taisteluun lapsien olosuhteiden parantamiseksi. Bikash vetosi useisiin virallisiin tahoihin, mutta korruptoituneessa Nepalissa avunpyynt\xc3\xb6ihin ei kyetty vastaamaan. Bikash sai kuitenkin tukea austarialaisilta yst\xc3\xa4vilt\xc3\xa4\xc3\xa4n, joiden avulla h\xc3\xa4n perusti vuonna 2005 lastenkodin - Meg\xc2\xb4s Children Homen- paikan jossa kaltoinkohdellut lapset olisivat oikeasti turvassa. Kaikkia lastenkodin lapsia ei kuitenkaan kyetty pelastamaan uuteen lastenkotiin ja niin syntyi tarve toiselle kodille.\n_START_SECTION_\nToiminta\n_START_PARAGRAPH_\nMaya Nepal yll\xc3\xa4pit\xc3\xa4\xc3\xa4 Maya Nepal-kotia 22 lapselle ja nuorelle. Paikallisten toimijoiden lis\xc3\xa4ksi kodissa ty\xc3\xb6skentelee useimmiten my\xc3\xb6s joku j\xc3\xa4rjest\xc3\xb6n suomalainen j\xc3\xa4sen. Lastenkotitoiminnan lis\xc3\xa4ksi toiminta on laajentunut my\xc3\xb6s naisprojektilla, jonka tavoitteena on mahdollistaa vaikeuksissa olevien \xc3\xa4itien toimeentulo sek\xc3\xa4 suunnata varoja naisten terveyden kohentamiseen ja koulutukseen. Toiminta rahoitetaan lahjoituksilla ja erilaisilla tukitapahtumilla. Suomessa Maya Nepal toimii vapaaehtoisvoimin ja t\xc3\xa4ll\xc3\xa4 hetkell\xc3\xa4 j\xc3\xa4rjest\xc3\xb6ll\xc3\xa4 toimii Helsingiss\xc3\xa4, Oulussa, Rovaniemell\xc3\xa4 ja Ylivieskassa.'